Die Afrikanasiesbeker 1996 is van 13 Januarie tot en met 3 Februarie 1996 in Suid-Afrika aangebied. 15 spanne vanuit verskeie Afrikalande het aan die toernooi deelgeneem. Dit was die 20ste aanbieding van die CAF se Afrikanasiesbeker-toernooi en die eerste keer wat Suid-Afrika die geleentheid kry om as gasheer op te tree voordat hulle ook die 2013-toernooi aangebied het. Suid-Afrika se Bafana-Bafana wen die trofee nadat hulle Tunisië op 3 Februarie in die ENB-stadion met 2–0 verslaan en sodoende hulle eerste Afrikatitel inpalm; Suid-Afrika het daarmee ook vir die FIFA Sokker-Konfederasiebeker in 1997 in Frankryk gekwalifiseer. Zambië eindig in die derde en Ghana in die vierde plek. Nadat die titelhouer Nigerië weens Suid-Afrika se gasheerskap nie aan die toernooi wou deelneem nie, is Guinee gevra om deel te neem, maar het weens 'n gebrek aan voorbereidingstyd geweier. Oorspronklik is Kenia deur CAF as gashouer vir die toernooi aangewys, maar het dit later weens die regering se gebrek aan finansiële ondersteuning en die agterstand in die verbetering van fasiliteite teruggegee, waarvolgens Suid-Afrika as gashouer aangewys is.